Ol despla pikinini iwok long lukim Australia Soka team, The Socceroos iwok long mekim ol treining blong ol long nambawan World Cup pilai egensim Chile long despla fopla dei ikam.
Despla laen em eitpla istap long en i stap aninit long wanpla progrem em oli kolim John Moriarity Football, bihaenim nem blong nambawan Aborigini man husat ibin pilai na sanap makim Australia.
Niusman: David Mark
Speakers: Cade Morrison, krismas blong en 12 ikam long Borroloola; Andre Ellis, 14 krismas ikam long Borroloola; James Moriarity, program director blong John Moriarity Football; John Moriarity; Jayika Thompson, state rep. blong under 14s.
MARK: Igat moa long 3 tausan ol pikinini blong Brazil iwok long singaut na hamamas taem oli wok long lukim ol Socceroos iwok long mekim treining blong ol long Vitoria tede. Long narapla saed blong stadium em eitpla pikinini blong Australia husat i hamamas tru long lukim ol wantok blong ol i mekim treining.
MORRISON: Man despla emi wanpla samting em mipla i hamamas stret long en, na mipla i laik kisim foto wantem Tim Cahill na yes, mipla i laikim em long sainim otograf blong en tu.
MARK: Em Cade Morrison, husat igat 12 krismas na emi kam long liklik Aborigini komiuniti long Borroloola. Na fren blong en Andre Ellis em krismas blong en 14, na tupla wantem i memba blong Northern Territory under-14 representative soccer team.
ELLIS: Yeah na mipla i laik soim ol femili na komiuniti blong mipla long Borroloola long wonem kaen ples tru em Brazil, na tu soim ol foto blong Socceroos team.
MARK: Ol despla pikinini em oli hap blong wanpla kaen progrem em oli kolim John Moriarty Football. Na direkta blong en em pikinini man blong Mr Moriarty, James.
JAMES MORIARITY: John na mi, mipla ibin statim despla progrem long 2011, na as tingting blong mipla em blong skulim na soim ol pikinini long imptans blong sport, bel isi na bungwantem, na tu long ol gutpla kaikai na helt.
Namba tu bikpla samting em blong helpim ol long kamap olsem ol gutpla na strongpla man-meri blong pilai football, na husat isave oli ken pilai long ol national team olsem The Matildas na Socceroos.
MARK: John Moriarty klostu tru ibin kisim bikpla nem long football.
Long 1957 John Moriarty ibin kamap olsem nambawan Aborigini man long sanap makim Australia, tasol wanpla wik bihaen tasol long oli bin makim em, wanpla heve ibin kamap long Football Australia na Fifa ibin rausim Australia, na despla tu ibin pinisim laik blong John Moriarty long sanap makim Australia long ol narapla kantri.
Tasol emi tok Soccer ibin helpim em long soccer.
tpi_Latn tpi_Latn zho_Hans eng_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn